tartuNLP/wikipedia-smugri-20251201 huggingface dataset:
Tuusniemen kirjasto

Tuusniemen kirjasto on Tuusniemellä toimiva yleinen kirjasto. Kirjaston toimitilat sijaitsevat Tuusniemen kirkonkylällä Turulan koulukeskuksessa Tuusniemen yhtenäiskoulun ja Tuusniemen lukion naapureina. Hallinnollisesti kirjasto on nykyisin Kuopion kaupunginkirjaston lähikirjasto siitä huolimatta, että Tuusniemi on yhä itsenäinen kunta.
Kirjastopalveluja tarjotaan myös verkkokirjaston ja usean kunnan yhteisen kirjastoauton välityksellä.
Tervon kirjasto

Tervon kirjasto on Tervon kirkonkylässä, Tervon yhtenäiskoulun naapurina sijaitseva yleinen kirjasto. Se kuuluu Ylä-Savon kirjastoverkko Rutakkoon.
Rangpo

Rangpo on Intian Sikkimissä sijaitseva kaupunki, jossa asuu noin 10 000 henkeä vuoden 2011 väestönlaskennan mukaan. Kaupunkiin on valmisteilla rautatie Länsi-Bengalin Sevokesta, jonka tarpeellisuutta on perusteltu Kiinan sotilaallisella aktiivisuudella rajan läheisyydessä. Toinen perustelu on ollut, että rautatie auttaisi Sikkimiä pysymään yhteydessä muuhun Intiaan kaikkina aikoina, jopa silloin kun lumivyöryt tukkivat ajoradat. Rautatien uskotaan valmistuvan vuonna 2021.
Rangpossa sijaitsee krikettikenttä, joka on pyritty muuttamaan stadioniksi.
Väestö.
Vuoden 2011 väestönlaskennan mukaan kaupungissa asuu 10 450 henkeä, joista 74 prosentin enemmistö on uskonnoltaan hindulaisia. Toiseksi suurin uskonto on kristinusko, jonka kannattajia asuu Rangpossa noin 11 prosenttia, buddhalaisia on 8 prosenttia ja muslimeita 5 prosenttia.
Mauro Arambarri

Mauro Wilney Arambarri Rosa (s. 30. syyskuuta 1995 Salto, Uruguay) on uruguaylainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan keskikenttäpelaaja.
Seurajoukkueura.
31. tammikuuta 2016 Arambarri allekirjoitti 4½-vuotisen sopimuksen ranskalaisseura Girondins de Bordeaux'n kanssa. Hän pelasi ensimmäisen ottelunsa joukkueessa 3. helmikuuta 2016 Olympique Lyonnaisia vastaan. Seuraavalla kaudella 2016–2017 Arambarri jäi hyvin vähälle peliajalle, kun otteluita kertyi kauden aikana vain neljä, joista jokaiseen hän tuli vaihdosta kentälle.
9. elokuuta 2017 Arambarri siirtyi vuoden kestävällä lainasopimuksella espanjalaisseura Getafeen, johon sisältyi osto-optio. Optio aktivoitiin seuraavana kesänä 11. kesäkuuta 2018 ja Arambarri allekirjoitti viisivuotisen sopimuksen seuran kanssa.
Karvion koulu

Karvion koulu on pohjoiskarjalaisen Heinäveden kunnan Karvion kylässä, Karvion kanavan itäpuolella toimiva alakoulu (luokka-asteet 0-6). Vuonna 2010 valmistuneessa koulurakennuksessa on myös ryhmäperhepäiväkodin ja kodinhoidon tiloja.
Kyläkoulua kävi vuonna 2016 yhteensä 35 peruskoululaista. Tämän lisäksi koulussa opiskelee esikoululaisia. 
Vaalipäivinä Karvion koulu toimii yhtenä Heinäveden äänestyspaikoista.
Graciela Rivera

Graciela Rivera (17. huhtikuuta 1921 Ponce – 17. heinäkuuta 2011) oli puertoricolainen oopperalaulaja, äänialaltaan koloratuurisopraano.
Rivera kasvoi kahdeksanlapsisessa perheessä. Hänen isänsä oli pastori Gonzálo Salvador Rivera ja äitinsä Enriqueta Padilla. Rivera aloitti laulamisen pienenä lapsena ja meni Juilliard Schooliin, jossa sai toisena vuonna opintojen kustannukset kattaneen stipendin. Vuonna 1941 Rivera meni naimisiin yhdysvaltalaissotilas Joseph Zumchakin kanssa; Zumchakista tuli yksi Riveran uran suurista tukijoista. Vuonna 1950 Rivera esiintyi Rooman Teatro dell'Operassa "Sevillan parturin" esityksessä, joka innoitti paavi Pius XII:n kutsumaan Riveran Vatikaaniin.
4. helmikuuta 1952 Rivera esiintyi ensimmäisenä puertoricolaisena Metropolitan-oopperassa, jossa hänet nähtiin "Lucia di Lammermoor" -oopperan nimiroolissa. Tätä debyyttiä seurasivat esiintymiset muiden muassa Carnegie Hallissa, Radio City Music Hallissa ja Madison Square Gardenissa. Vuonna 1952 arkkipiispa Luis María Martínez kutsui Riveran esiintymään Meksikoon Guadalupen neitsyen basilikan kuoron kanssa ensimmäisenä naisena sitten sen perustamisen 1553. Rivera esiintyi myös radiossa ja televisiossa. Hän oli mukana perustamassa oopperayhtiötä Puerto Ricolla, toimi professorina Hostos Community Collegessa 15 vuoden ajan ja piti itsensä mukaan nimettyä workshopia. Riveran aviomies laati tästä elämäkertateoksen (1990).
Rivera kuoli 90-vuotiaana. Hänen miehensä ja sisaruksensa olivat jo kuolleet ennen häntä, mutta muistamaan jäi muiden muassa tytär Ginny Soto.
Antoine Thomson d’Abbadie

Antoine Thomson d’Abbadie (3. tammikuuta 1810 Dublin – 19. maaliskuuta 1897 Pirinei, Italia) oli irlantilaissyntyinen ranskalainen tutkimusmatkailija ja maantieteilijä. Hän tutki veljensä Arnaud-Michel d’Abbadien kanssa erityisesti Etiopian maantiedettä, geologiaa ja arkeologiaa. 
D’Abbadie muutti Ranskaan vuonna 1818. Ranskan akatemia lähetti hänet tutkimusmatkalle Brasiliaan vuonna 1835. Etiopiaan hän siirtyi veljensä kanssa vuonna 1837. He palasivat Ranskaan vuonna 1848. Antoine d’Abbadie julkaisi matkan jälkeen useita teoksia Etiopian maantieteestä.
Arnaud-Michel d’Abbadie

Arnaud-Michel d’Abbadie (24. heinäkuuta 1815 Dublin – 13. marraskuuta 1893 Urrugne, Ranska) oli irlantilaissyntyinen ranskalainen tutkimusmatkailija ja maantieteilijä. Arnaud-Michel tutki veljensä Antoine Thomson d’Abbadien kanssa erityisesti Etiopian maantiedettä, geologiaa ja arkeologiaa. Arnaud-Michel d’Abbadie muutti Ranskaan vuonna 1818. Etiopiaan hän siirtyi veljensä kanssa vuonna 1837. Ennen Etiopiaa hän vietti aikaa jonkin verran Algeriassa. He palasivat Ranskaan vuonna 1848. Arnaud-Michel d’Abbadie kävi vielä uudestaan Etiopiassa vuonna 1853.
Paula Nivukoski

Paula Nivukoski (s. 1985 Isokyrö) on suomalainen kirjailija.
Nivukosken esikoisteos "Nopeasti piirretyt pilvet" ilmestyi keväällä 2019 Otavan kustantamana. Kirja kertoo 1900-luvun alun Isossakyrössä elävästä naisesta, jonka mies on lähtenyt siirtolaiseksi Yhdysvaltoihin. Romaani perustuu osittain Nivukosken oman isoäidin tarinaan. Nivukosken toinen romaani "Mainingin varjo" ilmestyi vuonna 2020. Kolmas romaani "Kerran valo katoaa" ilmestyi vuonna 2022 ja neljäs romaani "Pimeät päivät, valkeat yöt" julkaistiin vuonna 2025. Nivukosken kaksi teosta on ollut Pohjalainen kirjallisuuspalkinto-ehdokkaana, Mainingin varjo vuonna 2021 ja Pimeät päivät, valkeat yöt vuonna 2025. Paula Nivukoski on saanut Pohjanmaan liiton kulttuuripalkinnon vuonna 2024 sekä Vuoden Gunnar-palkinnon vuonna 2021.
Nivukoski on kirjoittanut myös lastenkirjoja, joista ensimmäiset olivat Muumi-aiheisia. "Önnis ja iipu -uusi maailmanjäristys" on puolestaan oma tarinansa, jonka kuvittajana toimi Nora Surojegin.
Linognathidae

Linognathidae on jäytiäisten (Psocoptera) lahkoon kuuluva hyönteisheimo. Se kattaa yhteensä 3 sukua, joissa on noin 70 kuvattua lajia. Sen lajeista Suomessa elää ainakin koiria kiusaava koiratäi ("Linognathus setosus"), jota tavataan Suomessa yleisenä.
Hopearatamo

Hopearatamo ("Plantago argentea") on ratamokasvien heimoon kuuluva ratamoiden suvun kasvi. Sen kuvasi tieteelle ensimmäisen kerran Dominique Chaix vuonna 1786. Hopearatamoa tavataan eteläisessä Euroopassa ja Turkissa. 
Hoperatamo kukkii kesäisin vaaleita kukkia.
Amazonin metsäpalot 2019

Amazonin metsäpalot 2019 oli sarja suuria metsäpaloja eri puolella Amazonin sademetsää pääasiassa Brasilian, Bolivian, Kolumbian, Perun ja Venezuelan alueella. 
Metsäpalot.
Metsäpalot alkoivat tammikuussa 2019, ja 21. elokuuta 2019 Brasiliassa oli syttynyt yli 75 000 metsäpaloa, mikä on Instituto Nacional de Pesquisas Espaciaisin (= INPE, Brasilian kansallinen avaruustutkimusinstituutti) vuonna 2013 alkaneen mittaushistorian suurin luku. 23. elokuuta 2019 Brasilian alueella oli yli 2 500 aktiivista metsäpaloa. Monin paikoin metsäpalojen määrä oli lähes kaksinkertaistunut aiempaan verrattuna. Venezuelassa paloja oli syttynyt 21. elokuuta 2019 mennessä 26 500 kappaletta, Boliviassa 15 500 kappaletta ja Kolumbiassakin 14 200 kappaletta. NASA:n Earth Observatoryn satelliittikuvien analyysin mukaan metsäpalojen määrä oli Amazonin altaalla tammi-elokuussa keskimääräinen edeltävään 15 vuoden jaksoon verrattuna. Lokakuussa 2019 Amazonin sademetsässä oli enää tulipaloa, joka on INPEn vuonna 1998 alkaneen mittaushistorian alhaisin lukema.
Kansainvälinen huomio.
Metsäpalot saivat 2019 maailmanlaajuista huomiota.
Media on syyttänyt niistä etenkin maan Brasialian presidentti Jair Bolsonaroa, jonka väitettiin kannustavan maatyöläisiä raivaamaan itselleen lisää maata sademetsästä, ja jonka mukaan suojelu haittaa maan taloudellista kehitystä.
Brasilian presidentti Jair Bolsonaro myönsi 22. elokuuta 2019, että maata tulen avulla raivanneet maanviljelijät saattavat olla syyllisiä. Myös monet asiantuntijat olivat antaneet aiemmin samanlaisen lausunnon.
Bolsonaro on kutsunut paloja "rikollisiksi" ja sanonut, ettei Brasilialla ole resursseja sammuttaa paloja alueella, joka on Eurooppaa isompi.
Ranskan presidentti Emmanuel Macron on kovistellut Brasiliaa ja uhannut estää Brasilian ja EU:n välille neuvotellun Mercosur-taloussopimuksen ratifioimisen.
Bolsonaro on sanonut Macronia "kolonialistiksi", joka pyrkii puuttumaan maan sisäisiin asioihin. Macron on nimittänyt Bolsonaroa valehtelijaksi.
Esimerkiksi Bolivia ei ole joutunut vastaavan painostuksen kohteeksi vaikka vasemmistolainen presidentti Evo Morales on tukenut metsän raivaamista biopolttoaineiden tuotantoa varten.
Nykysirkus

Uusi sirkus tai nykysirkus on esittävien taiteiden genre, joka kehittyi 1960–1970-luvuilla. Suomeen nykysirkus tuli kunnolla 2000-luvun alkupuolella. Nykysirkuksessa pääosassa on tarina tai teema, joka esitetään perinteisten sirkustaitojen avulla. 
Nykysirkuksessa käytetään harvoin eläimiä, ja perinteiset sirkustaidot on sekoitettu enemmän hahmovetoiseen lähestymistapaan. Välittääkseen teemallista tai narratiivista sisältöä nykysirkus eroaa perinteisestä siten, että nykysirkus keskittyy usein enemmän kokonaisuuden estetiikkaan, joskus hahmojen ja tarinan kehityksessä ja valojen, omaperäisen musiikin ja pukujen suunnittelussa.
Rantapallo

Rantapallo on puhallettava pallo, jota käytetään yleensä rannalla vesileikkeihin. Koska puhallettu rantapallo sisältää ilmaa, se kelluu vedessä ja soveltuu hyvin vesileikkeihin. Rantapallolla voi myös pelata vesipalloa sekä lentopalloa. Rantapallon keksi yhdysvaltalainen Jonathon DeLonge vuonna 1938. Maailman suurin rantapallo valmistettiin Lontoossa vuonna 2017.
Fidel Uriarte

Fidel Uriarte Macho (1. maaliskuuta 1945 Sestao – 19. joulukuuta 2016 Castro-Urdiales) oli espanjalainen jalkapalloilija, pelipaikaltaan hyökkääjä. Hän pelasi urallaan 297 ottelua Athletic Bilbaon paidassa ja 46 ottelua Málagan paidassa. Uriarte on myös pelannut Espanjan maajoukkueessa ja tehnyt kansainvälisissä otteluissa 1 maalin 9 ottelussa.
Ura.
Uriarte aloitti pelaamisen vuonna 1960 Athleticin riveissä nuorten sarjassa. Kahden vuoden päästä hän debytoi La Ligassa. Uriarte teki 297 ottelussa Athleticin paidassa yhteensä 90 maalia. Vuonna 1974 Uriarte teki sopimuksen Málagan kanssa. Hän pelasi seurassa kolme vuotta ja teki 46 ottelussa 1 maalin.
Uriarte kuoli vuonna 2016 ollessaan 71-vuotias.
Kosciuszkon kansallispuisto

Kosciuszkon kansallispuisto sijaitsee Mount Kosciuszko -vuoren ympärillä. Lähin kaupunki Cabramurra on Australian korkein kaupunki. Kosciuszkon kansallispuisto on perustettu lokakuussa 1967. Sen pinta-ala on 6 735 neliökilometriä.
Todd Cantwell

Todd Owen Cantwell (s. 27. helmikuuta 1998 Dereham) on englantilainen jalkapalloilija, pelipaikaltaan keskikenttäpelaaja. Hänen nykyinen seura on Skotlannin Valioliigassa pelaava Rangers FC.
Cantwell pelasi Norwich Cityn nuorisojoukkueissa. Kevätkauden 2018 hän oli lainalla Fortuna Sittardissa ja pelasi Alankomaiden kakkossarjatasolla Eerste divisiessä kymmenen ottelua, joissa hän teki kaksi maalia. Kaudella 2018–2019 hän pelasi Norwich Cityn edustusjoukkueessa Englannin mestaruussarjassa 24 ottelua ja teki yhden maalin. Kaudella 2019–2020 Cantwell pelasi Valioliigassa Norwichin joukkueessa 37 ottelua ja teki ensimmäisen valioliigamaalinsa kolmannessa ottelussaan elokuussa Chelseaa vastaan. Tämän jälkeen hän teki maalin syyskuussa Manchester Cityä, marraskuussa Evertonia, joulukuun alussa Arsenalia, vähän ennen joulua Wolverhamptonia ja uudenvuodenpäivänä Crystal Palacea vastaan. Kaudella 2020–2021 hän pelasi mestaruussarjassa 33 ottelua ja teki niissä kuusi maalia.
Cantwell on pelannut Englannin alle 17-vuotiaiden maajoukkueessa neljä ottelua ja tehnyt niissä yhden maalin Suomea vastaan. Hän pelasi alle 21-vuotiaiden maajoukkueessa ensimmäisen kerran syyskuussa 2019 Kosovoa vastaan.
Arthur Sewall

Arthur Sewall (25. marraskuuta 1835 Bath – 5. syyskuuta 1900 Phippsburg) oli demokraatteihin kuulunut yhdysvaltalainen poliitikko. Sewall oli Demokraattien kansallisen komitean jäsen 1888–1896. Sewall toimi vuosia Bathin kansallispankin presidenttinä. Sewall oli ehdolla demokraattien varapresidentiksi presidentinvaaleissa 1896.
Tennis kesäolympialaisissa 2020 – miesten kaksinpeli

Miesten tenniksen kaksinpeli Tokion kesäolympialaisissa 2020 pelattiin 24. heinäkuuta – 1. elokuuta Ariake Tennis Parkilla. Turnaukseen osallistui 64 pelaajaa. Turnauksen puolustava mestari, kaksi edellistä olympiakultaa voittanut skotlantilainen Andy Murray joutui vetäytymään kaksinpelistä vamman vuoksi. Hän pelasi vain nelinpelissä.
Kultaa voitti Saksan Alexander Zverev, joka voitti loppuottelussa Karen Hatšanovin.
Karsinnat.
Olympiaturnaukseen osallistuu 64 urheilijaa. Näistä 56 valitaan kaksinpelirankingin perusteella. Rankingin tarkastuspäivä on 14. kesäkuuta 2021. Jokaiselle maantieteelliselle alueelle on varattu myös vähintään yksi paikka. Jos isäntämaa Japanin urheilija ei ole päässyt rankingin tai alueellisen karsinnan kautta olympialaisiin, pääsee parhaan rankingin omaava urheilija olympialaisiin. Samoin jos edellisen olympiaturnauksen voittaja tai Grand slam -turnauksen voittaja ei ole varmistanut paikkaa olympialaisissa, on hänelle varattu paikka olympialaisiin. Yhdestä maasta saa osallistua korkeintaan neljä urheilijaa olympialaisiin.
Sijoitetut pelaajat.
Lähde:
 "(välierät, neljäs sija)"
 "(puolivälierät)"
 "(3. kierros)"
 (mestari, kultamitalisti)
 "(1. kierros)"
 "(välierät, pronssimitalisti)"
 "(2. kierros)"
 "(3. kierros)"
 "(1. kierros)"
 "(1. kierros)"
 "(2. kierros)"
 "(loppuottelu, hopeamitalisti)"
 "(2. kierros)"
 "(puolivälierät)"
 "(3. kierros)"
 "(3. kierros)"
Kaavio.
Lähde:
Jamal Lewis

Jamal Lewis (s. 25. tammikuuta 1998 Luton, Englanti) on pohjoisirlantilainen jalkapalloilija, pelipaikaltaan vasen laitapuolustaja.
Lewis pelasi Norwich Cityn nuorisojoukkueissa ja nousi seuran edustusjoukkueeseen joulukuussa 2017. Hän pelasi kaudella 2017–2018 Englannin mestaruussarjassa 22 ottelua. Hän pelasi tammikuussa 2018 myös kaksi FA Cupin ottelua ja teki uusintaottelussa Chelseaa vastaan maalin. Seuraavalla kaudella hän kuului edustusjoukkueen kokoonpanoon koko kauden ajan ja pelasi mestaruussarjassa 42 ottelua. Ensimmäisen valioliigaottelunsa hän pelasi Norwichin joukkueessa elokuussa 2019. Koko kauden aikana hän pelasi 28 valioliigaottelua. Ensimmäisen ja kauden ainoan valioliigamaalinsa hän teki helmikuun 2020 lopussa Norwichin voittaessa kotiottelussaan Leicester Cityn 1–0.
Norwichin pudottua Valioliigasta Lewis siirtyi syyskuussa 2020 Newcastle Unitediin. Ensimmäisellä kaudellaan hän pelasi Newcastlessa 24 valioliigaottelua, mutta kahdella seuraavalla vain viisi ja kaksi. Kaudella 2023–2024 hän pelasi Watfordissa lainalla 36 Englannin mestaruussarjan ottelua. Kaudella 2024–2025 hän edusti lainasopimuksella Campeonato Brasileiro Série Assa São Pauloa. Hän pelasi Brasilian pääsarjassa kuusi ottelua. Newcastle ei jatkanut hänen sopimustaan kesällä 2025.
Lewis pelasi Pohjois-Irlannin juniorimaajoukkueissa yhteensä neljä ottelua. Pohjois-Irlannin A-maajoukkueessa hän pelasi ensimmäisen kerran maaliskuussa 2018. Kesäkuun 23. päivään 2025 mennessä hän on pelannut 39 A-maaottelua, joista kuusi on ollut MM- ja 14 EM-karsintaotteluita.
Pawan Kumar Chamling

Pawan Kumar Chamling (s. 22. syyskuuta 1950) on intialainen poliitikko, joka toimi Sikkimin pääministerinä vuosina 1994–2019. Hän on Intian pisimpään virassa palvellut osavaltion pääministeri, kun hänen viides virkakautensa päättyi vuonna 2019. Vuosina 1989–1992 hän toimi Nar Bahadur Bhandarin osavaltiohallituksessa ministerinä.
Sikkimin yliopisto julisti hänet kunniatohtoriksi vuonna 2017, vuonna 2003 Sikkim Manipal University osoitti hänelle kunniaa samalla tavalla. Chamlingin toiminta luomuviljelyn edistämiseksi Sikkimissä on tuonut hänelle kansainvälistä kiitosta.
Vuonna 2019 hänen puolueensa hävisi Sikkimin osavaltiovaalit saaden 15 paikkaa 32:sta. Loput 17 paikkaa menivät kilpailevalle Sikkim Krantikari Morchalle. Pawan Kumar Chamling päätyi oppositiojohtajaksi, jonka jälkeen hänen puolueensa muut lainsäätäjät hylkäsivät puolueensa Intian kansanpuolueen ja Sikkim Krantikari Morchan eduksi. Chamling jäi ainoaksi Sikkim Democratic Front -puolueen lainsäätäjäksi.
Fludrokortisoni

Fludrokortisoni (C21H29O5F) on synteettinen kortikosteroideihin kuuluva orgaaninen yhdiste. Yhdistettä käytetään lääketieteessä ja eläinlääketieteessä lisämunuaisten puutteellisesta toiminnasta johtuvien hormonituotannon häiriöiden kuten Addisonin taudin hoitoon. Fludrokortisoni kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Fludrokortisoni on huoneenlämpötilassa kiinteää ainetta, joka liukenee vähäisessä määrin veteen. Yhdiste on optisesti aktiivista ja sen kiertokyky etanoliliuoksessa on +139. Fludrokortisoni on vaikutukseltaan mineralokortikoidi eli se sitoutuu mineralokortikoidireseptoreihin. Sillä on myös heikko glukokortikoidivaikutus. Fludrokortisoni on hydrokortisonia voimakkaampi kortikoidi. Se lisää natriumin takaisinimeytymistä munuaisissa. Fludrokortisonia käytetään hoitamaan lisämunuaisen riittämätöntä aldosteronin tuotantoa esimerkiksi Addisonin taudissa niin ihmis- kuin eläinlääketieteessäkin. Muita käyttökohteita ovat adrenogenitaalista oireyhtymän, Shy-Drager-oireyhtymään ja diabetekseen liittyvän autonomisen hermoston neuropatian hoito. 
Haittavaikutukset.
Fludrokortisoni voi aiheuttaa haittavaikutuksinaan verenpaineen nousua, turvotusta ja kaliumin tason laskemista liian alhaiseksi eli hypokalemiaa.
Ben Godfrey

Benjamin Matthew "Ben" Godfrey (s. 15. tammikuuta 1998 York) on englantilainen jalkapalloilija, pelipaikaltaan keskuspuolustaja. Hän edustaa Englannin mestaruussarjassa pelaavaa Sheffield Unitedia lainalla Italian Serie A:n Atalantasta.
Seurajoukkueura.
Godfrey pelasi ensimmäisen liigaottelunsa York Cityn edustusjoukkueessa Englannin kakkosliigassa elokuussa 2015. Tammikuussa 2016 hän siirtyi Norwich Cityyn. Syksyllä 2016 hän pelasi kolme liigacupin ottelua ja teki maalin Coventry Cityä vastaan. Tammikuussa 2017 hän pääsi ensimmäisen kerran kentälle Englannin mestaruussarjassa. Kauden 2017–2018 hän pelasi lainalla Englannin ykkösliigan Shrewsbury Townissa. Kaudella 2018–2019 Godfrey pelasi Norwichin joukkueessa mestaruussarjassa 31 ottelua ja teki niissä neljä maalia. Ensimmäisen valioliigaottelunsa hän pelasi Norwichin joukkueessa elokuussa 2019. Hän pelasi kaudella 2019–2020 Norwichin 17 ensimmäisestä valioliigaottelusta 16:ssa täydet minuutit mutta joutui joulukuussa polvivamman vuoksi sivuun kunnes hän taas kaksi kuukautta myöhemmin palasi pysyvästi vakiokokoonpanoon. Hän pelasi kauden aikana 30 liigaottelua ja kaikki niistä avauskokoonpanossa.
Kauden 2020–2021 alussa Godfrey pelasi kolme sarjaottelua mestaruussarjaan pudonneessa Norwichissa mutta siirtyi lokakuussa 2020 Evertoniin viisivuotisella sopimuksella ja 30 miljoonan euron siirtokorvauksella. Hän pelasi kaudella 2020–2021 Valioliigassa 31 ottelua, joissa hän oli 29 kertaa avauskokoonpanossa. Kaudella 2021–2022 hän pelasi 23 valioliigaottelua, jotka kaikki avauksessa. Kauden 2022–2023 ensimmäisessä valioliigaottelussa Godfreyn pohjeluu murtui, ja vamma piti hänet poissa kentiltä joulukuuhun saakka. Hän pelasi kauden aikana 13 valioliigaottelua. Kaudella 2023–2024 hän pelasi Valioliigassa 15 ottelua, kahta vaille kaikki avauskokoonpanossa.
Godfrey siirtyi Serie A:n Atalantaan 12,5 miljoonan euron siirtosummalla heinäkuussa 2024. Hän pelasi syyskauden 2024 aikana vaihtopelaajana yhdessä Serie A:n ja Italian cupin ottelussa, UEFA Super Cupissa sekä kahdessa Mestarien liigan ottelussa. Tammikuussa hän siirtyi loppukaudeksi lainalle Ipswichiin, jossa pelasi kolme ottelua Valioliigassa ja kaksi FA Cupissa.
Elokuussa 2025 Godfrey siirtyi Sheffield Unitediin yksivuotisella lainasopimuksella.
Maajoukkueura.
Godfrey on pelannut Englannin alle 20-vuotiaiden maajoukkueessa kaksi ottelua ja alle 21-vuotiaiden maajoukkueessa yhdeksän ottelua, joista kaksi oli vuoden 2021 EM-kilpailujen alkulohko-otteluita. Hän pelasi Englannin A-maajoukkueessa kaksi ystävyysottelua kesäkuussa 2021 ja niistä toisessa täydet minuutit.
Kaisu Eskelinen

Kaisu Eskelinen (s. 11. maaliskuuta 2000 Maaninka) on suomalainen kuulantyöntäjä, joka edustaa Maaningan Mahtia. Hänen valmentajansa on Juhani Nykänen.
Eskelinen voitti vuoden 2019 Yleisurheilun sisäratojen Suomen-mestaruuskilpailuissa pronssia kuulantyönnössä. Eskelisen ennätys on vuonna 2023 työnnetty 15,74. Hallissa hän on työntänyt parhaimmillaan 15,64 vuonna 2023.
Tennis kesäolympialaisissa 2020 – naisten kaksinpeli

Naisten tenniksen kaksinpeli Tokion kesäolympialaisissa 2020 pelattiin 24.–31. heinäkuuta Ariake Tennis Parkilla. Turnaukseen osallistuu 64 pelaajaa.
Turnauksen viimeksi voittanut puertoricolainen Mónica Puig ei osallistunut tänä vuonna loukkaantumisen vuoksi. Turnauksessa ykköseksi sijoitettu Ashleigh Barty hävisi heti ensimmäisen kierroksen ottelussaan Sara Sorribes Tormolle.
Karsinnat.
Olympiaturnaukseen osallistuu 64 urheilijaa. Näistä 56 valitaan kaksinpelirankingin perusteella. Rankingin tarkastuspäivä oli 14. kesäkuuta 2021. Jokaiselle maantieteelliselle alueelle on varattu myös vähintään yksi paikka. Jos isäntämaa Japanin urheilija ei ole päässyt rankingin tai alueellisen karsinnan kautta olympialaisiin, pääsee parhaan rankingin omaava urheilija olympialaisiin. Samoin jos edellisen olympiaturnauksen voittaja tai Grand slam -turnauksen voittaja ei ole varmistanut paikkaa olympialaisissa, on hänelle varattu paikka olympialaisiin. Yhdestä maasta saa osallistua korkeintaan neljä urheilijaa olympialaisiin.
Sijoitetut pelaajat.
Lähde:
 "(1. kierros)"
 "(3. kierros)"
 "(2. kierros)"
 "(välierät, pronssimitalisti)"
 "(3. kierros)"
 "(2. kierros)"
 "(puolivälierät)"
 "(3. kierros)"
 (mestari, kultamitalisti)
 "(2. kierros)"
 "(1. kierros)"
 "(1. kierros)"
 "(puolivälierät)"
 "(3. kierros)"
 "(välierät)"
 "(1. kierros)"
Kaavio.
Lähde:
Grant Hanley

Grant Campbell Hanley (s. 20. marraskuuta 1991 Dumfries) on skotlantilainen jalkapalloilija, pelipaikaltaan keskuspuolustaja. Hän edustaa Englannin mestaruussarjassa pelaavaa Norwich Cityä. Hän on pelannut Skotlannin A-maajoukkueessa vuodesta 2011.
Hanley pelasi ensimmäisen valioliigaottelunsa toukokuussa 2010 Blackburn Roversin joukkueessa. Ensimmäisen valioliigamaalinsa hän teki maaliskuussa 2011 Fulhamia vastaan, ja kaudella 2011–2012 hän pelasi jo 23 valioliigaottelua ja teki jälleen yhden maalin. Kaudet 2012–2016 hän kuului Blackburnin vakiokokoonpanoon joukkueen pelatessa mestaruussarjassa. Kauden 2016–2017 Hanley edusti mestaruussarjassa Newcastle Unitedia. Elokuussa 2017 hän siirtyi Norwich Cityyn, joka pelasi kaudet 2019–2020 ja 2021–2022 Valioliigassa. Hanley on toiminut Norwich Cityn kapteenina kaudesta 2018–2019 alkaen. Norwichin valioliigakaudella 2019–2020 hän pelasi 15 liigaottelua oltuaan kahteen otteeseen pitkään sivussa loukkaantumisten vuoksi. Kaudella 2021–2022 hän pelasi 33 valioliigaottelua ja teki niissä yhden maalin.
Hanley pelasi Skotlannin alle 19-vuotiaiden maajoukkueessa seitsemän ottelua ja alle 21-vuotiaiden maajoukkueessa yhden ottelun. Skotlannin A-maajoukkueessa hän esiintyi ensimmäisen kerran toukokuussa 2011. Huhtikuun 2024 loppuun mennessä hän on pelannut 48 A-maaottelua ja tehnyt niissä kaksi maalia, maaliskuussa 2013 Walesia ja maaliskuussa 2021 Itävaltaa vastaan. Kesällä 2021 käydyissä Euroopan-mestaruuskilpailuissa Hanley pelasi Skotlannin kahdessa ensimmäisessä ottelussa täydet minuutit mutta loukkaantui kolmannen ottelun avausjaksolla.
Tennis kesäolympialaisissa 2020 – miesten nelinpeli

Miesten tenniksen nelinpeli Tokion kesäolympialaisissa 2020 pelattiin 24. – 30. heinäkuuta Ariake Tennis Parkilla. Turnaukseen osallistui 32 paria. Hallitsevat mestarit Marc López ja Rafael Nadal eivät osallistuneet turnaukseen.
Karsinnat.
Olympiaturnaukseen osallistuu 32 paria. 10 urheilijaa valitaan nelinpelirankingin perusteella. Näiden urheilijoiden parin tulee olla 300 parhaan joukossa joko kaksin- tai nelinpelin rankingissa, maata edustavan olympiakomitean tulee ilmoittaa urheilija olympialaisiin ja pari ei saa rikkoa sääntöä, jonka mukaan yhdestä maasta saa olla korkeintaan kuusi urheilijaa. Tämän jälkeen valitaan urheilijoita yhdistetyn rankingin perusteella, kunnes pareja on vähintään 24. Loput parit valitaan kaksinpelien perusteella. Isäntämaa Japanille on varattu yksi paikka.
Sijoitetut pelaajat.
Lähde:
Kaavio.
Lähde:
Tennis kesäolympialaisissa 2020 – naisten nelinpeli

Naisten tenniksen nelinpeli Tokion kesäolympialaisissa 2020 pelattiin 24. heinäkuuta – 1. elokuuta Ariake Tennis Parkilla. Turnaukseen osallistui 32 paria. Turnauksen puolustava mestaripari oli Jekaterina Makarova ja Jelena Vesnina. Makarova ei osallistunut turnaukseen, mutta Vesnina pelasi Veronika Kudermetovan kanssa.
Karsinnat.
Olympiaturnaukseen osallistuu 32 paria. 10 urheilijaa valitaan nelinpelirankingin perusteella. Näiden urheilijoiden parin tulee olla 300 parhaan joukossa joko kaksin- tai nelinpelin rankingissa, maata edustavan olympiakomitean tulee ilmoittaa urheilija olympialaisiin ja pari ei saa rikkoa sääntöä, jonka mukaan yhdestä maasta saa olla korkeintaan kuusi urheilijaa. Tämän jälkeen valitaan urheilijoita yhdistetyn rankingin perusteella, kunnes pareja on vähintään 24. Loput parit valitaan kaksinpelien perusteella. Isäntämaa Japanille on varattu yksi paikka.
Sijoitetut pelaajat.
Lähde:
Kaavio.
Lähde:
Tennis kesäolympialaisissa 2020 – sekanelinpeli

Tenniksen sekanelinpeli Tokion kesäolympialaisissa 2020 pelattiin 28. heinäkuuta – 1. elokuuta Ariake Tennis Parkilla. Turnaukseen osallistui 16 paria. Turnauksen viimeksi voittaneet Bethanie Mattek-Sands ja Jack Sock eivät pelanneet tänä vuonna yhdessä, koska Sock ei yltänyt Tokion olympialaisiin vaadittuihin kriteereihin. Mattek-Sands pelasi Rajeev Ramin kanssa.
Sekanelinpelin osallistujat ja kaavio julkaistiin 27. heinäkuuta.
Karsinnat.
Olympiaturnaukseen osallistuu 16 paria. Isäntämaa Japanille on varattu yksi paikka. Loput parit valitaan niistä urheilijoista, jotka jo osallistuvat kaksin- tai nelinpeliin. Parit valitaan yhdistetyn rankingin perusteella. Samasta maasta saa osallistua korkeintaan kaksi paria.
Sijoitetut pelaajat.
Lähde:
Kaavio.
Lähde:
Tom Trybull

Tom Trybull (s. 9. maaliskuuta 1993 Berliini) on saksalainen jalkapalloilija, pelipaikaltaan puolustava keskikenttäpelaaja. Hän edustaa Englannin Valioliigassa pelaavaa Norwich Cityä.
Trybull pelasi ensimmäiset aikuisten liigaottelunsa kaudella 2010–2011 tuolloin Saksan kolmannella sarjatasolla pelanneessa Hansa Rostockissa. Kesällä 2011 hän siirtyi Werder Bremeniin ja pelasi kaudella 2011–2012 Bundesliigassa 15 ottelua, joissa hän teki yhden maalin. Seuraavina kausina hän sai peliaikaa lähinnä Werder Bremenin kakkosjoukkueessa, ja tammikuussa 2014 hän siirtyi 2. Bundesliigassa pelanneeseen St. Pauliin ja heinäkuussa 2015 saman sarjan Greuther Fürthiin. Kauden 2016–2017 Trybull edusti ADO Den Haagia ja pelasi Alankomaiden pääsarjassa Eredivisiessä 23 ottelua, joissa hän teki yhden maalin. Elokuussa 2017 hän siirtyi Englantiin Norwich Cityyn. Kahden kauden aikana hän pelasi mestaruussarjassa 51 ottelua ja teki niissä kolme maalia. Elokuussa 2019 hän pelasi Norwichin joukkueessa ensimmäiset valioliigaottelunsa.
Trybull on pelannut Saksan eri juniorimaajoukkueissa yhteensä kymmenen ottelua vuosina 2010–2013.
Hog Farm

Hog Farm on yhdysvaltalainen pisimpään toiminut hippikommuuni. Se osallistui Woodstockin musiikkifestivaalin avustamiseen. Hog farmista on myös tehty elokuva. 
Hog farmin perustajat ovat rauhanaktivisti ja klovni Wavy Gravy (Hugh Romney) ja hänen vaimonsa Jahanara Romney (Bonnie Jean Beecher).
Ruotsalainen muusikko Pugh Rogefeldt on tehnyt heistä laulun nimeltä "Hog Farm", jossa arvostellaan ryhmän huumeidenkäyttöä Hog Farmin vieraillessa Tukholmassa.
Moritz Leitner

Moritz Georg Leitner (s. 8. joulukuuta 1992 München) on saksalainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Norwich Cityä.
Leitner pelasi ensimmäiset aikuisten liigaottelunsa kaudella 2010–2011 TSV 1860 Münchenin ja FC Augsburgin joukkueissa 2. Bundesliigassa. Ykkösbundesliigassa hän esiintyi ensimmäisen kerran kaudella 2011–2012 Borussia Dortmundin joukkueessa. Hän on sittemmin pelannut Saksan pääsarjassa myös VfB Stuttgartin ja FC Augsburgin joukkueissa. Kaikkiaan hän on pelannut 97 bundesliigaottelua ja tehnyt niissä kaksi maalia. Elokuusta 2016 tammikuuhun 2017 hän pelasi italialaisseura Laziossa mutta pääsi kentälle vain kahdessa Serie A:n ottelussa muutamaksi minuutiksi. Tammikuussa 2018 Leitner siirtyi lainalle Norwich Cityyn ja saman vuoden kesällä Norwich osti hänet pysyvästi. Hän pelasi 1,5 kauden aikana mestaruussarjassa 41 ottelua ja teki niissä kaksi maalia. Elokuussa 2019 hän pelasi Norwichin joukkueessa ensimmäiset valioliigaottelunsa.
Leitner pelasi yhden ottelun Itävallan alle 17-vuotiaiden maajoukkueessa ja on sen jälkeen pelannut Saksan eri nuorisomaajoukkueissa yhteensä 34 ottelua ja tehnyt niissä 16 maalia.
Bolševik

Bolševik () on saari Severnaja Zemljan saaristossa Karanmeren ja Laptevinmeren välissä Pohjoisella jäämerellä.
Maantiede.
Bolševik on Severnaja Zemljan neljästä pääsaaresta eteläisin ja pinta-alaltaan toiseksi suurin, noin 11 270 km2. Saari on kallioinen ja vajaa kolmannes siitä, n. 3300 km2, on jäätiköiden peitossa. Jäätön osa saaresta on arktista kylmyysaavikkoa.
Historia.
Severnaja Zemljan saaret löysi 1913 Boris Vilkitski purjehduksellaan Koillisväylän läpi. Tuolloin saarten uskottiin muodostavan yhteisen kokonaisuuden joka sai nimen Nikolai II:n maa. Myöhemmät Nikolai Urvantsevin ja Georgi Ušakovin tutkimusretket (1931–1933) osoittivat alueen jakautuvan useampiin saariin. Bolševik sai tällöin nimensä.
Bolševik-saarella sijaitsee venäläinen napa-asema, Prima Polar Station.
Marco Stiepermann

Marco Stiepermann (s. 9. helmikuuta 1991 Dortmund) on saksalainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 190-senttimetrinen. Hän edustaa Englannin Valioliigassa pelaavaa Norwich Cityä.
Stiepermann pelasi ensimmäisen bundesliigaottelunsa joulukuussa 2009 Borussia Dortmundin joukkueessa. Hän pelasi kahtena kautena yhteensä seitsemän bundesliigaottelua mutta vietti tämän jälkeen kuusi kautta 2. Bundesliigassa Alemannia Aachenin, Energie Cottbusin, SpVgg Greuther Fürthin ja VfL Bochumin joukkueissa. Elokuussa 2017 hän siirtyi englantilaisseura Norwich Cityyn. Hän pelasi kahden kauden aikana Englannin mestaruussarjassa 66 ottelua ja teki niissä kymmenen maalia. Elokuussa 2019 hän pelasi Norwichin joukkueessa ensimmäiset valioliigaottelunsa.
Stiepermann pelasi Saksan eri nuorisomaajoukkueissa yhteensä 57 ottelua ja teki niissä 12 maalia.
Kirsikkalohi

Kirsikkalohi eli masulohi ("Oncorhynchus masou") on yksi tyynenmerenlohien suvun kalalajeista. Sitä tavataan luoteisella Tyynellä valtamerellä Japanin ja sen lähialueen vesistöissä. Kirsikkalohi on vaelluskala. Se voi kasvaa jopa 79 senttimetrin mittaiseksi ja painaa jopa 10 kilogrammaa. Kirsikkalohi elää meri-, murto- ja makeassa vedessä, korkeintaan 200 metrin syvyydessä. Kirsikkalohi on ovipaarinen eli se lisääntyy munimalla.
Timothy Williamson

Timothy Williamson (s. 6. elokuuta 1955 Uppsala, Ruotsi) on brittiläinen filosofi. Hän tutkii filosofista logiikkaa, kielifilosofiaa, tietoteoriaa ja metafysiikkaa. Vuodesta 1981 Williamson on ollut aktiivinen filosofian luennoitsija Oxfordin yliopistossa. Sitten hänestä tuli Edinburghin yliopiston professori. Vuonna 2000 Williamson ryhtyi Oxfordin yliopiston professoriksi.
Hän on ollut Academia Europæan jäsen vuodesta 2013.
Emi Buendía

Emiliano "Emi" Buendía Stati (s. 25. joulukuuta 1996 Mar del Plata) on argentiinalainen jalkapalloilija, pelipaikaltaan hyökkääjä. Hän on pituudeltaan 172-senttimetrinen. Hän edustaa Englannin Valioliigassa pelaavaa Aston Villaa.
Buendía pelasi Espanjassa ensimmäisen pääsarjaottelunsa Getafen joukkueessa helmikuussa 2015. Kahden kauden aikana hän pelasi yhteensä 21 La Ligan ottelua ja teki niissä yhden maalin. Kaudella 2016–2017 hän pelasi Getafen joukkueessa toisella sarjatasolla. Kauden 2017–2018 hän pelasi lainalla Cultural Leonesan joukkueessa toisella sarjatasolla. Kesällä 2018 hän siirtyi Englantiin Norwich Cityn joukkueeseen. Kaudella 2018–2019 hän pelasi mestaruussarjassa 38 ottelua ja teki niissä kahdeksan maalia. Kaudella 2019–2020 hän pelasi Norwichin joukkueessa Valioliigassa 36 ottelua, joista 28 ottelua avauskokoonpanossa. Ainoan valioliigamaalinsa hän teki heinäkuussa 2020 Watfordia vastaan, ja maalisyöttöjä hän antoi seitsemän. Kaudella 2020–2021 hän pelasi mestaruussarjassa 39 ottelua, joissa hän teki 15 maalia ja antoi 17 maalisyöttöä.
Buendía siirtyi kaudeksi 2021–2022 Norwichistä Aston Villaan, joka maksoi 33 miljoonan punnan siirtosumman Norwichille. Ensimmäisellä Villa-kaudellaan hän teki pelaamissaan 35 valioliigaottelussa neljä maalia ja antoi kuusi maalisyöttöä. Kaudella 2022–2023 hän pelasi kaikissa 38 Valioliigan ottelussa, näistä 27 kertaa avauskokoonpanossa. Hän teki viisi maalia ja antoi kaksi maalisyöttöä. Hän oli ristisidevamman vuoksi sivussa koko kauden 2023–2024. Kaudella 2024–2025 hän pelasi 12 valioliigaottelua mutta ei kertaakaan avauskokoonpanossa. Mestarien liigassa hän pelasi neljä ottelua, joista yhden avauksessa. Hän siirtyi tammikuussa 2025 kauden loppuun kestävällä lainasopimuksella saksalaisseura Bayer Leverkuseniin.
Buendía pelasi Espanjan alle 19-vuotiaiden maajoukkueessa kaksi ottelua vuonna 2014. Hän pelasi Argentiinan joukkueessa alle 20-vuotiaiden MM-kilpailuissa 2015 kolme ottelua ja teki yhden maalin. Toistaiseksi ainoan A-maaottelunsa Argentiinan joukkueessa hän pelasi MM-karsintaottelussa Kolumbiaa vastaan helmikuussa 2022.
Hr. Ms. Zeeleeuw (S802)

Hr. Ms. Zeeleeuw (runkonumero S802) on Alankomaiden kuninkaallisen laivaston Walrus-luokan sukellusvene.
Valmistus.
Alus tilattiin 17. joulukuuta 1979 Rotterdamsche Droogdok Maatschappijilta Rotterdamista, missä köli laskettiin 24. syyskuuta 1981. Alus laskettiin vesille 20. kesäkuuta 1987 ja koeajojen suunniteltiin alkavan helmikuussa 1988. Alus törmäsi 27. tammikuuta 1989 poijuun lähtiessään Den Helderin laivastotukikohdasta. Alus otettiin palvelukseen 25. huhtikuuta 1990.
Palvelus.
Alus on vuonna 1990 vieraillut Norjassa 2.-5. kesäkuuta ja Faslanessa Skotlannissa 8. marraskuuta. Se vieraili 17.-18. huhtikuuta 1992 ja 1. toukokuuta uudelleen Faslanessa.
Alus oli palveluksessa ainakin vuonna 2005 vieraillessaan Norjassa Stavangerissa 11. - 14. marraskuuta.
Carles Pérez

Carles Pérez Sayol (s. 16. helmikuuta 1998 Granollers, Espanja) on espanjalainen jalkapalloilija, joka edustaa espanjalaista Getafea lainalla Celta Vigosta. Hän on pelannut kotimaansa seurojen lisäksi italialaisessa AS Romassa. Hän on pelipaikaltaan oikea laitahyökkääjä.
Seurajoukkueura.
Pérez teki debyyttinsä Barcelonan edustusjoukkueessa 19. toukokuuta 2019 pelatussa La Liga–ottelussa Eibaria vastaan, tullen kentälle brasilialaisen Malcomin tilalle. Ensimmäisen maalinsa hän teki 25. elokuuta 2019 La Ligan ottelussa Real Betisiä vastaan.
Pérez debytoi Mestarien Liigassa 10. joulukuuta 2019 Interiä vastaan pelatussa lohkovaiheen ottelussa. Barcelonan voittoon päättyneessä ottelussa hän teki myös ensimmäisen maalinsa Mestarien Liigassa. Ottelun jälkeen arvostettu radiokanava RAC1 valitsi Pérezin ottelun parhaaksi pelaajaksi. 
Interiä vastaan pelatun ottelun jälkeen Pérezin sopimuksessa olleen pykälän myötä hänet nostettiin automaattisesti Barcelonan edustusjoukkueeseen.
Maajoukkueura.
Pérez on edustanut kotimaataan Espanjaa alle 16-vuotiaiden-, alle 17-vuotiaiden- ja alle 21-vuotiaiden nuorten maajoukkueissa.
Talvisaippo

Talvisaippo ("Iberis sempervirens") on ristikukkaiskasvien (Brassicaceae) heimoon ja saippojen ("Iberis") sukuun kuuluva kasvilaji. Lajia tavataan Etelä-Euroopassa sekä Afrikassa ja Aasiassa. Luonnonvaraisena talvisaippo kasvaa Espanjassa, Ranskassa, Italiassa, Romaniassa, Britteinsaarilla ja Balkanin niemimaalla. Talvisaippo kukkii kesäisin. Kukat ovat valkoisia.
Muhvi (vaate)

Muhvi eli käsipuuhka on putkimainen käsien lämmitykseen tarkoitettu vaatekappale, joka on valmistettu turkiksesta tai kankaasta. Myös neulottuja muhveja on tehty. Muhvissa voi olla nauha, jolla se ripustetaan kaulaan.
Muhveja alkoi tulla käyttöön 1500-luvulla, ja ne yleistyivät seuraavalla vuosisadalla.
Suomessa käsipuuhkien käyttö kiellettiin sisällissodan aikana Tampereen kaupungissa vuonna 1918. Kiellon syynä oli puuhkan mahdollinen käyttö aseen kätköpaikkana, ja professori Juha Siltalan mukaan käsipuuhka voitiin yleisemmin nähdä vaginaa symboloivana salakavalana kätkönä.
Wataru Endō

Wataru Endō (, s. 9. helmikuuta 1993 Totsuka-ku, Jokohama) on japanilainen jalkapalloilija, pelipaikaltaan puolustava keskikenttäpelaaja. Hän edustaa Englannin Valioliigassa pelaavaa Liverpoolia, jonne hän siirtyi elokuussa 2023. Aiemmin hän on Euroopassa edustanut belgialaista Sint-Truidenia ja saksalaista VfB Stuttgartia. Japanissa hän edusti Shonan Bellmarea sekä Urawa Red Diamondsia, jossa voitti Japanin liigacupin 2016 ja Aasian Mestarien liigan 2017.
Endō pelasi Stuttgartissa kauden 2019–2020 lainalla seuran pelatessa 2. Bundesliigassa. Stuttgartin noustua Bundesliigaan hän pelasi kaikilla kolmella seuraavalla kaudella 33 sarjaottelua avauskokoonpanossa. Kaudella 2020–2021 hän teki kolme ja syötti neljä maalia. Seuraavalla kaudella hän viimeisteli neljä ja alusti kaksi maalia. Kaudella 2022–2023 hän teki viisi maalia ja antoi viisi maalisyöttöä. Liverpoolissa Endō pelasi debyyttikaudellaan 29 valioliigaottelua, joista avauskokoonpanossa 20, ja teki yhden maalin. Eurooppa-liigan yhdeksässä ottelussa hän teki yhden maalin. Hän voitti Englannin liigacupin 2024. Liverpoolin liigamestaruuskaudella 2024–2025 hän pelasi 20 valioliigaottelussa, mutta oli vain kerran avauskokoonpanossa. Mestarien liigassa hän pelasi kuusi ottelua.
Endō on pelannut Japanin A-maajoukkueessa 69 maaottelua vuodesta 2015 alkaen ja tehnyt niissä neljä maalia: lokakuussa 2019 MM-karsintaottelussa Mongoliaa vastaan, maaliskuussa 2021 ystävyysottelussa Etelä-Koreaa vastaan, tammikuussa 2024 Aaasian-mestaruuskilpailuissa Irakia vastaan sekä syyskuussa 2024 MM-karsintaottelussa Kiinaa vastaan. Endō kuului Japanin joukkueeseen MM-kilpailuissa 2018 mutta ei päässyt kentälle. MM-kilpailuissa 2022 hän pelasi kolmessa ottelussa täyden ajan ja tuli Espanjaa vastaan loppuhetkillä kentälle. Hän pelasi Japanin olympiajoukkueessa vuosien 2016 ja 2021 olympialaisissa ja oli ensin mainitussa turnauksessa joukkueen kapteeni. Aasian-mestaruuskilpailussa hän pelasi viisi ottelua sekä 2019, jolloin Japani sai hopeaa, että 2023. Hän voitti alle 23-vuotiaiden Aasian-mestaruuden 2016.
Mansaaren maantiede

Mansaaren maantiedettä määrittelee sen sijainti keskellä Irlanninmerta.
Fyysinen maantiede.
Mansaari on 53 kilometriä pitkä ja 21 kilometriä leveä, joten sen muoto on pitkänomainen. Saaren koordinaatit ovat 54°15′N 4°30′W. Mansaaren korkein kohta on Snaefell, joka kohoaa 621 metrin korkeuteen ja on samalla saaren ainoa vuori. Saaren maasto on monipuolinen ja koostuu enimmäkseen sedimenttikivistä. Mansaarella on merkittäviä kuparin, lyijyn, hopean, sinkin ja raudan esiintymiä. Yli kaksi kolmasosaa maa-alasta on viljelykäytössä. Mansaaren pisin joki Sulby on 16,9 kilometrin mittainen. Rannikolla on useita pienempiä saaria kuten Calf of Man sekä St Patrick’s Isle.
Ilmasto.
Mansaarella vallitsee kosteanlauhkea meri-ilmasto. Kesät ovat viileitä ja talvet leutoja. Saaren sademäärä vaihtelee paljon, ja se on suurempi verrattuna muihin Ison-Britannian saariin. Kuivimmat osat ovat aivan eteläisimmät osat sekä pohjoiset tasangot. Sateisinta on saaren mäkisissä sisäosissa ja Snaefellin vuori. Pakkanen ja lumi ovat harvinaisia muihin Ison-Britannian saariin verrattuna. Havaintokaudella 1985–2015 vuoden lämpimin kuukausi Mansaarella oli elokuu, jolloin vuorokauden keskilämpötila on 15 celsiusastetta. Vuoden kylmin kuukausi oli helmikuu, jolloin vuorokauden keskilämpötila on 6 astetta. Koko vuoden keskilämpötila oli 10 astetta. Sateisin kuukausi oli lokakuu, jolloin satoi keskimäärin 72,7 millimetriä. Keskimäärin vuodessa satoi 558,7 millimetriä, joka jakautui keskimäärin 46,6 millimetrin kuukausivalumaan. Tuulisin kuukausi oli tammikuu, jolloin tuulen keskinopeus oli 29 kilometriä. Vuosittainen tuulen keskinopeus oli 23 kilometriä tunnissa.
Hakol Ze Letova

Hakol Ze Letova () on israelilaisen laulaja Dana Internationalin kahdeksas studioalbumi. Se julkaistiin vuonna 2007 levymerkillä Hed Arzi Music.
Neil Zlozower

Neil "Zloz" Zlozower on yhdysvaltalainen valokuvaaja, joka on kuvannut rock -yhtyeitä. Häntä pidetään yhtenä merkittävimmistä musiikkialan valokuvaajista. Hänen valokuviaan on käytetty yli 800 aikakauslehden kansikuvissa sekä lukuisissa albumien kansissa, yritysmainoksissa, nuottikirjoissa ja dokumenteissa.
Zlozower aloitti konserttien valokuvaamisen vuonna 1969. Aluksi hän kuvasi ihailemaan artisteja itselleen, myöhemmin hän alkoi myymään kuviaan läheisessä levykaupassa. Valokuvaamisesta muodostui hänelle ammatti levy-yhtiöiden pyytäessä häneltä uusia kuvia yhtyeistä. Uransa aikana hän on kuvannut muun muassa yhtyeitä AC/DC, Led Zeppelin, David Bowie, Guns N' Roses, Motley Crue, Ratt, The Rolling Stones, U2, KISS, Michael Jackson, Tom Waits, Frank Zappa, Ozzy Osbourne, Korn, Van Halen ja ZZ Top.
Zlozower on julkaissut viisi kirjaa: "Van Halen – A Visual History 1974-1984, Mötley Crüe – A Visual History 1983 – 2005, Fuck You – Rock and Roll Portraits, Six String Heroes – Photographs of Great Guitarists" ja "Eddie Van Halen". Hänestä on tehty dokumenttielokuva In Your Face: The Neil Zlozower Story (2018).
Suuret valssisuosikit 2

Suuret valssisuosikit 2 on Matin ja Tepon vuonna 1995 julkaistu studioalbumi. Albumi on myynyt kultalevyn oikeuttavan määrän.
Albumi on jatkoa vuoden 1990 platinaa myyneelle albumille "Suuret valssisuosikit", ja vuonna 1998 Matti ja Teppo julkaisivat vielä albumin "Suuret valssisuosikit 3".
Maija Kolsi-Mäkelä

Aira Mailis (Maija) Salama Kolsi-Mäkelä, o.s. Kolsi (4. kesäkuuta 1911 Lahti – 16. joulukuuta 1982 Lahti) oli suomalainen tekstiilitaiteilija ja taiteellinen johtaja Helmi Vuorelman perustamassa taidekutomossa.
Henkilöhistoria.
Maija Kolsi-Mäkelän vanhemmat olivat rakennusmestari Oiva Toivo Kolsi ja Ellen Salama Simolin ja puoliso vuodesta 1937 isännöitsijä Janne Mäkelä. Kolsi-Mäkelä tuli ylioppilaaksi 1932 ja valmistui Taideteollisen oppilaitoksen tekstiilitaiteen osastolta 1935. Hän toimi Helmi Vuorelma Oy:n taiteellisena johtajana yli neljäkymmentä vuotta, 1935–1976. Omia näyttelyitä hänellä oli Suomessa 1940-, 1950- ja 1960-luvuilla. Hänen muistonäyttelynsä pidettiin Lahdessa 1984.
Dublinin viskipalo 1875

Dublinin viskipalo 1875 sai alkunsa iltakahdeksan jälkeen 18. kesäkuuta 1875, kun Reidin mallastamolla ja Malonen varastolla The Libertiesin alueella Dublinissa syttyi tulipalo. Varastolla säilytettiin noin 5 000 tynnyrillistä viskiä ja muita väkijuomia. Palon levitessä puisiin tynnyreihin ne hajosivat, ja viskiä virtasi varastosta kadulle levittäen samalla paloa läheisiin taloihin. Palavan viskin virta Mill Streetillä oli yli puolen metrin levyinen, 15 senttiä syvä ja 400 metriä pitkä. Kahden tunnin kuluttua syttymisestään palo oli levinnyt viskin mukana kaikkiin taloihin Mill Streetin toisella sivulla sekä joihinkin taloihin Chamber Streetillä.
Dublinin palokunta ei voinut sammuttaa paloa vedellä, koska se olisi vain levittänyt viskiä entisestään. Sen sijaan viskin päälle kaadettiin sotilaiden avustuksella hiekkaa, soraa ja hevosenlantaa, joihin viski lopulta imeytyi, jolloin palokunta pääsi sammuttamaan palavia rakennuksia. Palo oli yksi Dublinin historian tuhoisimpia: monet menettivät kotinsa, ja pormestarin heidän avukseen perustamaan rahastoon kerättiin satoja puntia.
Itse palo ei vaatinut yhtään kuolonuhria. Palosta erikoisen tekee kuitenkin se, että 13 ihmistä kuoli sen seurauksena alkoholimyrkytykseen. Huomattuaan kadulla virtaavan viskin ihmiset keräsivät sitä patoihin ja pannuihin, ja niiden täytyttyä käyttivät hattujaan ja jopa saappaitaan juoma-astioina. Runsaan alkoholin nauttimisen seurauksena ainakin 24 ihmistä toimitettiin tajuttomina kaupungin sairaaloihin.
Rakkaus on hellyyttä

Rakkaus on hellyyttä on suomalaislaulaja Marionin seitsemäs studioalbumi, joka julkaistiin lokakuussa 1977. Albumin tunnetuimmaksi kappaleeksi nousi Antti Hyvärisen säveltämä ja Chrisse Johanssonin sanoittama nimikappale ”Rakkaus on hellyyttä”. Kappale oli yksi vuoden 1977 suurimmista hittikappaleista. Kappaleen singlejulkaisu oli Suomen jukeboxien soitetuin single ja korkeimmillaan singlemyyntilistan 5. sijalla.
EMI julkaisi albumin vinyylilevynä ja C-kasettina syksyllä 1977. Lokakuussa albumi kohosi kuukausittaisen Top 20 -albumilistan 19. sijalle, mutta marraskuussa albumi oli jo 4. sijalla. Listasijoitus tipahti 9. sijalle joulukuussa, jonka jälkeen albumi ei ylettynyt enää 20 parhaan joukkoon. Albumi ylitti kultalevyrajan vuonna 1978 ja sitä on myyty noin 25 000 kappaletta.
Kappaleet.
Kaikkien kappaleiden sovitukset Antti Hyvärinen.
B-puoli.
Lähteet:
Tekijät.
Tuotanto.
Kappaleet 1, 2, 4, 7 ja 8 äänitettiin Takomo-studioilla ja MTV-studioilla elokuussa 1977. Taustaraidat äänitettiin 8. ja 9. päivä, laulut 10. päivä ja jouset 11. päivä.
Cateva

Cateva Oy on 2016 perustettu kiinteistötekniikkaan, rakennus- ja vahinkosaneeraustöihin, kosteuskartoituksiin, koneurakointiin, maanrakennus- ja viherrakennustöihin sekä alueurakointiin keskittynyt yritys, joka työllistää noin 180 henkilöä pääkaupunkiseudulla, Pirkanmaalla, Jyväskylässä ja Satakunnassa. Cateva on osa Kotikatu Oy:ta.
Catevan palveluihin kuuluvat asuin- ja liikekiinteistöjen sähkö- ja putkityöt, ilmanvaihtotyöt, kylmälaitetyöt, kiinteistöautomaatio, korjausrakentaminen, kosteuskartoitukset ja kuivaus, vahinkosaneeraus, asfaltointi, maanrakennus ja vihertyöt, kuljetus ja koneurakointi, remontit ja vikakorjaukset, vaihtolavat ja roskalavat sekä sähköautojen latauspisteet.
Yhtiö toimi vuosina 2004–2016 nimellä Kh-kiinteistösähkö oy. Se otti vuonna 2016 nimen Cateva ja se kuului Kotikatu Oy:hyn. Syyskuussa 2020 Kotikatu ja PHM Group yhdistyivät samaan konserniin, jonka pääomistaja on norjalainen pääomasijoitusyhtiö Norvestor.
Catevan toimitusjohtaja on Markku Sevon ja sen liikevaihto vuonna 2019 oli 13.7 miljoonaa euroa.
Arkikieli

Arkikieli on epämuodollista ja epävirallista kielenkäyttöä, joka poikkeaa neutraalista yleiskielestä ja asiatyylistä. Arkikielisyyksiä käytetään runsaasti etenkin puhekielessä mutta nykyisin aiempaa enemmän myös kirjoitetussa kielessä.
Sanakirjoissa arkikieliset sanat osoitetaan lyhenteellä "ark."
Monen sanan kohdalla on erilaisia mielipiteitä siitä, onko se arkikielinen vai yleiskielinen. Yleiskielen ja arkikielen välinen harmaa alue on myös nykyisin aiempaa leveämpi. Melko yleisesti arkikielisiksi katsotaan esimerkiksi sanat "jätski", "kovis", "kommari" ja "fiilinki". Sana "kiva" on monessa yhteydessä jo yleiskieltä, mutta ei kuitenkaan sovi mihin tahansa tekstiin, kuten yleiskieliset "mukava" ja "miellyttävä".
Joskus arkikielisestä sanasta tulee ajan myötä yleiskielinen. Esimerkiksi sanat "kolari", "purkki", "perua" ja "purnata" olivat arkikielisiä vielä "Nykysuomen sanakirjassa" (1951–1961). Kun "Kielitoimiston sanakirja" ilmestyi sähköisenä vuonna 2004, aiemmin arkikielisinä pidetyt sanat "flirttailla", "sinkku", "polttarit", "lööppi" ja "funkkis" oli jo merkitty yleiskielisiksi. Lyhentymällä syntyneet sanat muuttuvat nopeasti arkisista yleiskielisiksi, kuten "video", "mikro" ja "latte". Muodostustavaltaan uudenlaiset sanat ovat aluksi arkikielisiä, kuten "kolaroida", "häiriköidä" ja "mökkeillä". Myös vieraan kielen monikon pohjalta syntyneet "pinssi" ja "fakta" olivat aluksi arkikielisiä. Useat ruotsin kielestä mukautetut sanat olivat suomessa pitkään arkikielisiä, kuten "pulla", "bussi", "tiskata", "tolppa", "remontti", "henkselit", "halsteri", "karmi", "mortteli" ja "siivu".